Document ID: 32015D1208(02)

Reference:
8.12.2015
DA
Den Europæiske Unions Tidende
C 407/8
KOMMISSIONENS AFGØRELSE
af 24. november 2015
om koordinering af Unionens og medlemsstaternes tiltag gennem en koordinationsmekanisme — flygtningefaciliteten for Tyrkiet
(2015/C 407/07)
EUROPA-KOMMISSIONEN HAR —
under henvisning til traktaten om Den Europæiske Unions funktionsmåde, særlig artikel 210, stk. 2, og artikel 214, stk. 6, og
ud fra følgende betragtninger:
(1)
Det internationale samfund står over for en hidtil uset flygtningekrise, der kræver solidaritet, samhørighed og effektivitet. Udfordringerne er fælles, og reaktionerne herpå skal koordineres.
(2)
Tyrkiet er på grund af sin geografiske placering et vigtigt første modtagelses- og transitland for migranter, og vil ved udgangen af 2015 huse mere end 2 millioner asylansøgere og flygtninge, det højeste antal i verden. Tyrkiet gør en stor indsats for at yde massiv humanitær bistand og støtte til en hidtil uset og stadig stigende tilstrømning af mennesker, der søger tilflugt, og har allerede brugt mere end 7 mia. EUR af sine egne midler til at håndtere denne krise.
(3)
Tyrkiet og EU er fast besluttede på at imødegå og overvinde de nuværende udfordringer på en samordnet måde. Med henblik herpå er der udarbejdet et politisk dokument, der afspejler enigheden mellem Den Europæiske Union og Republikken Tyrkiet om at forstærke deres samarbejde til støtte for syrere, der er under midlertidig beskyttelse, og om migrationsstyring i en koordineret indsats for at håndtere krisen (i det følgende benævnt »fælles handlingsplan mellem EU og Tyrkiet«), og som Tyrkiet vedtog ad referendum den 15. oktober 2015, med sigte på at håndtere flygtningekrisen og migrationsstyringen. Det Europæiske Råd udtrykte i sine konklusioner samme dag tilfredshed med »den fælles handlingsplan med Tyrkiet som led i en omfattende samarbejdsdagsorden baseret på delt ansvar, gensidige forpligtelser og resultater« og bebudede, at »EU og dets medlemsstater er rede til at øge samarbejdet med Tyrkiet og intensivere deres politiske og finansielle engagement betydeligt inden for de etablerede rammer«.
(4)
Som forudset i den fælles handlingsplan mellem EU og Tyrkiet skal EU mobilisere betydelige nye finansielle ressourcer på en vedvarende og hurtigt reagerende måde for at hjælpe Tyrkiet med at håndtere de nye behov og løfte udfordringen med tilstedeværelsen af syrere, der er under midlertidig beskyttelse. Midlerne bør mobiliseres så fleksibelt og hurtigt som muligt. Prioriteterne og de områder, som midlerne skal afsættes til, bør fastsættes i samråd med de tyrkiske myndigheder, undtagen hvad angår tiltag, hvorunder der ydes umiddelbar humanitær bistand. Der gives prioritet til umiddelbar humanitær bistand, udviklingsbistand og anden bistand til flygtninge og værtssamfund, nationale og lokale myndigheder til at forvalte og håndtere følgerne af tilstrømningen af flygtninge.
(5)
Der er over Den Europæiske Unions og medlemsstaternes budgetter indtil nu mobiliseret i alt 3,6 mia. EUR siden begyndelsen af den syriske konflikt (ca. 1,6 mia. EUR fra EU’s budget og 2,0 mio. EUR fra medlemsstaterne), hvilket gør dem til verdens største donor i forbindelse med håndteringen af følgerne af denne krise. Disse midler har gjort det muligt at yde hastende humanitær bistand og støtte den nationale og lokale kapacitet til at levere tjenester til de personer, der er berørt af krisen (uddannelse, sundhed, basale tjenester som f.eks. vand og affaldsforvaltning, støtte til at opretholde et eksistensgrundlag). De forskellige EU-instrumenter og medlemsstaternes programmer arbejder imidlertid parallelt via forskellige bilaterale kanaler (FN-agenturer, ikke-statslige organisationer, nationale organer, værtslandenes regeringer).
(6)
Afsnit III i femte del af traktaten om Den Europæiske Unions funktionsmåde (TEUF) omhandler bl.a. udviklingssamarbejde med tredjelande og humanitær bistand. Udøvelsen af Unionens kompetence på disse områder medfører ikke, at medlemsstaterne forhindres i at udøve deres kompetence, jf. artikel 4, stk. 4, i TEUF.
(7)
Tyrkiet er i fortegnelsen over modtagere af officiel udviklingsbistand, der er fastsat af OECD’s Komité for Udviklingsbistand, opført som »'højere middelindkomstland«.
(8)
I henhold til artikel 210, stk. 1, i TEUF skal Unionen og medlemsstaterne samordne deres respektive politikker og føre samråd. Der er derfor behov for en øget samordning. I overensstemmelse med artikel 210, stk. 2, og artikel 214, stk. 6, i TEUF kan Kommissionen tage ethvert passende initiativ for at fremme samordningen mellem Unionens og medlemsstaternes aktiviteter med henblik på at styrke effektiviteten og komplementariteten af Unionens og de nationale humanitære bistandsforanstaltninger.
(9)
Det generelle formål med faciliteten for Tyrkiet er at koordinere og strømline de tiltag, der finansieres af Unionens budget og bilaterale bidrag fra medlemsstaterne, med henblik på at styrke effektiviteten og komplementariteten af bistand til flygtninge og værtssamfund i Tyrkiet.
(10)
EU’s og medlemsstaternes bistand skal muliggøre en omfattende indsats, der står i forhold til udfordringerne. Denne indsats bør bidrage til at afbøde følgerne af flygtningestrømmene både for flygtningene og for Tyrkiet som værtsland. Den bør forene EU's og medlemsstaternes midler og foranstaltninger, således at behovene håndteres på en koordineret og samlet måde.
(11)
De EU-instrumenter, der i øjeblikket anvendes som svar på den syriske krise, f.eks. det europæiske naboskabsinstrument (ENI) (1), instrumentet til finansiering af udviklingssamarbejde (2), instrumentet til førtiltrædelsesbistand (IPA II) (3), instrumentet, der bidrager til stabilitet og fred (4), og finansieringen under Rådets forordning (EF) nr. 1257/96 om humanitær bistand (5), vil kunne bidrage til faciliteten for Tyrkiet inden for den flerårige finansielle ramme 2014-2020. Enhver form for humanitær bistand under faciliteten for Tyrkiet forvaltes og ydes under fuld overholdelse af de humanitære principper og den europæiske konsensus om humanitær bistand (6).
(12)
Tiltag og foranstaltninger, som skal finansieres over EU’s budget, vil blive gennemført i overensstemmelse med dets finansielle regler og forskrifter — som omfatter både direkte og indirekte forvaltning og EU-trustfonde som et af de gennemførelsesredskaber, der er fastlagt i henhold til artikel 4 Europa-Parlamentets og Rådets forordning (EU) nr. 236/2014 af 11. marts 2014 om fælles regler og procedurer for gennemførelse af instrumenterne til finansiering af Unionens optræden udadtil (7).
(13)
Kommissionen bekræfter, at medlemsstaterne har udtrykt intentioner om at bidrage med 2 500 000 000 EUR ud af et samlet beløb på 3 000 000 000 EUR. Kommissionen opfordrer medlemsstaterne til at forpligte sig formelt for deres finansielle andel i overensstemmelse med den fordeling, der er beskrevet i bilaget, og for hvilken BNI-nøglen er anvendt.
(14)
Kommissionen bemærker, at der i øjeblikket er »uventede indtægter« fra »andre indtægter« og told på 2 300 000 000 i EU’s budget for 2015; disse indtægter stammer fra større indtægter fra konkurrencebøder, indtægter fra investeringer og udlån, sanktioner, morarenter og toldindtægter, der har været højere end forventet. Beløbet på 2 300 000 000 EUR er en del af forslag til ændringsbudget 8/2015, som for nylig blev vedtaget af Europa-Parlamentet og Rådet. Disse uventede indtægter fra 2015-budgettet vil blive fratrukket medlemsstaternes bidrag til EU’s budget.
(15)
De finansielle bidrag fra medlemsstaterne bør indgå i Unionens budget som eksterne formålsbestemte indtægter i overensstemmelse med artikel 21, stk. 2, litra b), i Europa-Parlamentets og Rådets forordning (EU, Euratom) nr. 966/2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (8) —
BESTEMT FØLGENDE:
Artikel 1
Oprettelse af flygtningefaciliteten for Tyrkiet
Ved denne afgørelse oprettes en koordinationsmekanisme — flygtningefaciliteten for Tyrkiet (i det følgende benævnt »faciliteten«) — til at bistå Tyrkiet med at håndtere de umiddelbare humanitære og udviklingsmæssige behov hos flygtningene og deres værtssamfund, nationale og lokale myndigheder i forbindelse med forvaltningen og håndteringen af følgerne af tilstrømningen af flygtninge.
Artikel 2
Facilitetens mål
1.   Faciliteten tager sigte på at koordinere og strømline de tiltag, der finansieres af Unionens budget og bilaterale bidrag fra medlemsstaterne.
2.   Dens specifikke mål er at styrke effektiviteten og komplementariteten af bistand til flygtninge og værtssamfund i Tyrkiet.
3.   Kommissionen sikrer, at alle tiltag, der iværksættes inden for rammerne af Unionens eksterne finansieringsinstrumenter, samt individuelle foranstaltninger fra medlemsstaternes side er komplementære til dem, der koordineres under faciliteten.
Artikel 3
Anvendelsesområde og støtteform
1.   Kommissionen koordinerer Unionens og medlemsstaternes tiltag ved at fastlægge prioriteter og koordinere ressourceallokeringen.
Det gør den i overensstemmelse med den mekanisme, der er fastlagt i artikel 5 i denne afgørelse.
2.   Tilvejebringelsen af humanitær bistand, udviklingsbistand og anden bistand til flygtninge og værtssamfund, nationale og lokale myndigheder til at forvalte og håndtere følgerne af tilstrømningen af flygtninge koordineres via faciliteten.
3.   Bistanden kan tage form af tilskud, medmindre arten af det projekt, der skal finansieres, kræver en anden form for støtte i overensstemmelse med artikel 4 forordning (EU) nr. 236/2014.
4.   Kommissionen sikrer, at ligestilling mellem mænd og kvinder og integrering af kønsaspektet tages i betragtning og fremmes i facilitetens forskellige gennemførelsesfaser.
Kommissionen tager passende skridt til at forhindre enhver forskelsbehandling på grund af køn, race eller etnisk oprindelse, religion eller tro, handicap, alder eller seksuel orientering i forbindelse med adgangen til projekter, der støttes af faciliteten.
Artikel 4
Koordinering af ressourcer under faciliteten
1.   Faciliteten skal koordinere et beløb på 3 000 000 000 EUR.
2.   500 000 000 EUR ud af det samlede beløb finansieres over EU’s budget, med forbehold af efterfølgende individuelle finansieringsafgørelser i overensstemmelse med artikel 84, stk. 2, i forordning (EU, Euratom) nr. 966/2012 samt de finansielle regler for budgettet og kravene i den pågældende basisretsakt.
3.   På grundlag af deres tilsagn om finansielle bidrag yder medlemsstaterne et bidrag på 2 500 000 000 EUR i overensstemmelse med den fordeling, der er fastlagt i bilaget til denne afgørelse.
Artikel 5
Styringsudvalg
1.   Styringsudvalget for faciliteten skal give strategisk vejledning om koordineringen af den bistand, der skal ydes.
Desuden skal det løbende overvåge gennemførelsen af faciliteten.
Styringsudvalget består af to repræsentanter for Kommissionen og én repræsentant for hver medlemsstat.
Tyrkiet skal være medlem af styringsudvalget med en rådgivende funktion, således at der sikres fuld koordinering af tiltag i marken, undtagen hvad angår tiltag, hvorunder der ydes umiddelbar humanitær bistand.
Kommissionen varetager formandskabet for styringsudvalget.
Det skal sikres, at medlemsstaternes og Kommissionens repræsentanter i udvalget ikke er i en interessekonflikt som fastlagt i forordning (EU, Euratom) nr. 966/2012.
2.   Kommissionen har ansvaret for den endelige afgørelse om fastsættelse af prioriteter, identifikation af tiltag og tildeling af midler, idet den tilstræber at opnå konsensus, når det er muligt.
3.   Efter forslag fra Kommissionen udarbejder og vedtager styringsudvalget selv sin forretningsorden inden for to måneder fra datoen for vedtagelsen af denne afgørelse.
4.   Facilitetens sekretariatsopgaver varetages af Kommissionen.
Artikel 6
Gennemførelsesbestemmelser
1.   Kommissionen udvælger og koordinerer gennemførelsen af de relevante tiltag, navnlig gennem forudgående screening af de foreslåede tiltag.
2.   Der gives prioritet til tiltag, hvorunder der ydes umiddelbar humanitær bistand, udviklingsbistand og anden bistand til flygtninge og værtssamfund, nationale og lokale myndigheder til at forvalte og håndtere følgerne af tilstrømningen af flygtninge.
De tyrkiske myndigheder skal høres i forbindelse med alle andre tiltag end tiltag, hvorunder der ydes umiddelbar humanitær bistand.
Kommissionen holder regelmæssigt møder med medlemsstaternes kompetente myndigheder og de kompetente myndigheder i Tyrkiet.
3.   De tiltag og foranstaltninger, der skal finansieres over Unionens budget, vil blive gennemført i overensstemmelse med dets finansielle regler og kravene i den pågældende basisretsakt.
4.   Medlemsstaternes bidrag til finansiering af tiltag og foranstaltninger, der udvælges og koordineres i overensstemmelse med denne afgørelse, skal indgå i EU-budgettet som eksterne formålsbestemte indtægter i overensstemmelse med artikel 21, stk. 2, litra b), i forordning (EU, Euratom) nr. 966/2012. Disse finansielle bidrag skal enten gennemføres direkte af Kommissionen i henhold til artikel 58, stk. 1, litra a), i forordning (EU, Euratom) nr. 966/2012 eller indirekte ved at overdrage budgetgennemførelsesopgaver til enheder i henhold til artikel 58, stk. 1, litra c), i forordning (EU, Euratom) nr. 966/2012, herunder privatretlige organer undergivet lovgivningen i en medlemsstat.
5.   Tiltag, hvorunder der ydes umiddelbar humanitær bistand, og som koordineres under faciliteten, vil blive udvalgt og gennemført i overensstemmelse med de principper, der er fastlagt under den europæiske konsensus om humanitær bistand.
Artikel 7
Synlighed
Kommissionen fremlægger information om og fremmer de tiltag, som støttes af faciliteten, for at sikre dens synlighed.
Artikel 8
Information, overvågning og evaluering
1.   Kommissionen holder regelmæssigt Europa-Parlamentet og Rådet underrettet om gennemførelsen af faciliteten.
2.   Kommissionen aflægger hvert år rapport til Europa-Parlamentet og Rådet om gennemførelsen af faciliteten.
3.   Kommissionen foretager en evaluering af faciliteten i fuld koordination med medlemsstaterne senest den 31. december 2019.
Artikel 9
Afsluttende bestemmelser
1.   Denne facilitet oprettes fra den 1. januar 2016 for finansielle bidrag inden for rammerne af budgetårene 2016 og 2017. Medlemsstaterne meddeler inden den 21. december 2015 tidsplanen for deres bidrag, herunder deres planlagte betalingsplan for 2016-2017, til Kommissionen.
2.   Kommissionen gennemgår inden den 31. december 2016 den finansielle kapacitet, varigheden og finansieringsmåden.
Udfærdiget i Strasbourg, den 24. november 2015.
På Kommissionens vegne
Johannes HAHN
Medlem af Kommissionen
(1)  Europa-Parlamentets og Rådets forordning (EU) nr. 232/2014 om oprettelse af et europæisk naboskabsinstrument (EUT L 77 af 15.3.2014, s. 27).
(2)  Europa-Parlamentets og Rådets forordning (EU) nr. 233/2014 om oprettelse af et instrument til finansiering af udviklingssamarbejde (EUT L 77 af 15.3.2014, s. 44).
(3)  Europa-Parlamentets og Rådets forordning (EU) nr. 231/2014 om oprettelse af et instrument til førtiltrædelsesbistand (EUT L 77 af 15.3.2014, s. 11).
(4)  Europa-Parlamentets og Rådets forordning (EU) nr. 230/2014 om oprettelse af et instrument, der bidrager til stabilitet og fred (EUT L 77 af 15.3.2014, s. 1).
(5)  EFT L 163 af 2.7.1996, s. 1.
(6)  Fælles erklæring fra Rådet og repræsentanterne for medlemsstaternes regeringer, forsamlet i Rådet, Europa-Parlamentet og Europa-Kommissionen om den europæiske konsensus om humanitær bistand (EUT C 25 af 30.1.2008, s. 1).
(7)  EUT L 77 af 15.3.2014, s. 95.
(8)  EUT L 298 af 26.10.2012, s. 1.
BILAG
Medlemsstat
1 % af BNI
BNI-nøgle
Nationale bidrag til flygtningefaciliteten for Tyrkiet
Belgien
4 044 908 000
2,88 %
72 055 025,81 EUR
Bulgarien
412 388 025
0,29 %
7 346 181,86 EUR
Tjekkiet
1 429 950 658
1,02 %
25 472 799,77 EUR
Danmark
2 691 551 852
1,92 %
47 946 662,36 EUR
Tyskland
29 998 426 500
21,38 %
534 384 810,63 EUR
Estland
195 941 500
0,14 %
3 490 455,12 EUR
Irland
1 605 484 000
1,14 %
28 599 708,83 EUR
Grækenland
1 758 757 000
1,25 %
31 330 077,48 EUR
Spanien
10 723 591 000
7,64 %
191 027 490,92 EUR
Frankrig
21 697 735 000
15,46 %
386 518 273,19 EUR
Kroatien
414 701 663
0,30 %
7 387 396,46 EUR
Italien
15 782 177 500
11,25 %
281 139 943,61 EUR
Cypern
162 048 000
0,12 %
2 886 684,40 EUR
Letland
245 937 500
0,18 %
4 381 071,93 EUR
Litauen
363 756 951
0,26 %
6 479 879,52 EUR
Luxembourg
302 768 000
0,22 %
5 393 436,90 EUR
Ungarn
1 028 794 578
0,73 %
18 326 701,09 EUR
Μalta
79 473 735
0,06 %
1 415 726,15 EUR
Nederlandene
6 589 010 000
4,70 %
117 375 051,69 EUR
Østrig
3 201 701 000
2,28 %
57 034 337,54 EUR
Polen
3 997 275 344
2,85 %
71 206 509,04 EUR
Portugal
1 708 890 500
1,22 %
30 441 767,55 EUR
Rumænien
1 517 506 692
1,08 %
27 032 502,06 EUR
Slovenien
366 916 000
0,26 %
6 536 154,06 EUR
Slovakiet
737 276 500
0,53 %
13 133 667,62 EUR
Finland
1 992 220 500
1,42 %
35 488 940,55 EUR
Sverige
4 301 727 510
3,07 %
76 629 947,27 EUR
Det Forenede Kongerige
22 990 023 751
16,38 %
409 538 796,60 EUR
I alt
140 340 939 259
1
2 500 000 000,00 EUR

Summary:
Facilitet for flygtninge i Tyrkiet
Facilitet for flygtninge i Tyrkiet
 
RESUMÉ AF:
Kommissionens afgørelse C(2015) 9500 — flygtningefacilitet for Tyrkiet
Kommissions afgørelse C(2016) 855 — om ændring af afgørelse C(2015) 9500
Kommissionens afgørelse C(2017) 2293 — facilitet for flygtninge i Tyrkiet
Kommissionens afgørelse C(2018) 1500 om ændring af afgørelse C(2015) 9500 — bidrag til faciliteten for flygtninge i Tyrkiet
HVAD ER FORMÅLET MED AFGØRELSERNE?
Formålet med afgørelse C(2015) 9500 er at hjælpe Tyrkiet med at håndtere tilstrømningen af flygtninge*. Tyrkiet er på grund af sin geografiske placering et vigtigt første modtagelses- og transitland for migranter som følge af krisen i Syrien. Ved denne afgørelse oprettes flygtningefaciliteten for Tyrkiet (i det følgende benævnt »faciliteten«).  Afgørelse C(2016) 855 ændrer afgørelse C(2015) 9500, der præciserer omfanget af tiltagene, bortset fra humanitær bistand, som faciliteten koordinerer, samt styringsudvalgets rolle og drift. Den ændrer ligeledes fordelingen af allokeringer mellem EU’s almindelige budget og medlemsstaternes bidrag.  Afgørelse C(2017) 2293 ændrer afgørelse C(2015) 9500 og præciserer, at en medlemsstat ikke pålægges morarenter i forbindelse med et bidrag til faciliteten.  Afgørelse C(2018) 1500 ændrer afgørelse C(2015) 9500 og yder en yderligere tranche på 3 mia. EUR til faciliteten som angivet i erklæringen fra EU og Tyrkiet fra marts 2016.  
HOVEDPUNKTER I AFGØRELSEN FRA 2015
For at bistå Tyrkiet med at håndtere de umiddelbare humanitære og udviklingsmæssige behov hos flygtningene, deres værtssamfund, nationale og lokale myndigheder oprettes en koordinationsmekanisme: flygtningefaciliteten.  Facilitetens mål er at sikre, at de tiltag, der finansieres af bidrag fra medlemsstaterne og EU’s almindelige budget, koordineres og strømlines.  Faciliteten har et budget på 3 mia. EUR, der udgøres af:0,5 mia. EUR fra EU-budgettet og2,5 mia. EUR i form af bidrag fra medlemsstaterne som eksterne formålsbestemte indtægter*, i overensstemmelse med den fordeling, der er angivet i bilaget til afgørelsen og baseret på BNI-nøglen*.  Europa-Kommissionen koordinerer faciliteten ved at opstille prioriteter for ressourceallokeringen.  Faciliteten ledes af et styringsudvalg, der skal give strategisk vejledning. Udvalget består af to repræsentanter for Kommissionen og en repræsentant for hver medlemsstat samt en repræsentant for Tyrkiet med en rådgivende funktion. Kommissionen varetager formandskabet og sekretariatsopgaverne.  Kommissionen er ansvarlig for at lede faciliteten i overensstemmelse med relevant EU-lovgivning og sørge for retsgrundlag for de respektive tiltag og deres gennemførelse.  Ændringer i 2016, 2017 og 2018
Afgørelsen blev ændret i 2016 ved afgørelse C(2016)855:Mekanismen omdøbes til »Faciliteten for flygtninge i Tyrkiet«.  Heri præciseres de typer foranstaltninger til flygtninge, som kan koordineres via faciliteten. De omfatter:humanitær bistanduddannelsesundhedsamfundsøkonomisk støttemigrationsstyring ogkommunal infrastruktur.   Styringsudvalgets rolle og funktion beskrives yderligere.  Facilitetens budget revideres som følger:Inden for budgettet på 3 mia. EUR øges bidraget fra EU’s almindelige budget til en tredjedel.Medlemsstaternes bidrag reduceres til 2 mia. EUR.Fordelingen af medlemsstaternes bidrag er baseret på den BNI-nøgle, der blev brugt i budgettet for 2015 (bilaget er blevet slettet).  Da afgørelsen stadig henviste til forordning (EU, Euratom) nr. 966/2012 om de finansielle regler, der er gældende for EU’s almindelige budget, blev afgørelsen ændret endnu en gang i 2017 ved afgørelse C(2017) 2293. Den præciserer, at:Medlemsstaternes bidrag til faciliteten er frivilligt, og ulig EU’s egne ressourcer (dvs. EU-budgettets primære indtægtskilder) udgør de ikke en forudeksisterende forpligtelse.  Som en undtagelse til de finansielle regler, der gælder for EU’s almindelige budget, pålægges en medlemsstat ikke morarenter i forbindelse med et bidrag til faciliteten.  I 2018 blev afgørelsen ændret igen efter EU’s forpligtelse i erklæringen fra EU og Tyrkiet i 2016 om at mobilisere yderligere 3 mia. EUR under faciliteten for flygtninge under visse betingelser, eftersom de oprindeligt allokerede 3 mia. EUR var så godt som brugt. Denne anden tranche — for at sikre kontinuiteten i facilitetens arbejde i perioden 2018-2019 — skulle følge samme fordelingsmønster (dvs. 2 mia. EUR fra medlemsstaterne og 1 mia. EUR fra EU-budgettet).
Rapporter
Kommissionen offentliggør årlige rapporter om facilitetens drift.
HVORNÅR GÆLDER AFGØRELSERNE FRA?
Afgørelse C(2015) 9500 har været gældende siden 1. januar 2016.  Afgørelse C(2016) 855 har været gældende siden 7. marts 2016.  Afgørelse C(2017) 2293 har med tilbagevirkende kraft været gældende fra 10. februar 2016 for at omfatte de allerede indkomne bidrag fra medlemsstaterne.  Afgørelse C(2018) 1500 har været gældende siden 14. marts 2018.  
BAGGRUND
For yderligere oplysninger henvises til:EU’s facilitet for flygtninge i Tyrkiet (Europa-Kommissionen).  
VIGTIGE BEGREBER
Flygtninge: mennesker, der er tvunget til at forlade deres land og søge tilflugt fra konflikter, vold, overtrædelser af menneskerettigheder, forfølgelser og naturkatastrofer.
Eksterne formålsbestemte indtægter: midler, der ikke er en del af EU-budgettet, og som kommer separat fra de parter, der deltager i faciliteten.
BNI-nøgle: en matrix, der indeholder data om landenes bruttonationalindkomst, som bruges til at fastsætte en fair byrdefordeling.
HOVEDDOKUMENTER
Kommissionens afgørelse C(2018) 1500 af 14. marts 2018 om faciliteten for flygtninge i Tyrkiet og om ændring af Kommissionens afgørelse C(2015) 9500, hvad angår bidrag til faciliteten for flygtninge i Tyrkiet (EUT C 106 af 21.3.2018, s. 4-6).
Meddelelse fra Kommissionen til Europa-Parlamentet og Rådet — Anden årlige rapport om faciliteten for flygtninge i Tyrkiet (COM(2018) 91 final af 14.3.2018).
Kommissionens afgørelse C(2017) 2293 af 18. april 2017 om faciliteten for flygtninge i Tyrkiet og om ændring af Kommissionens afgørelse C(2015) 9500 af 24. november 2015 (EUT C 122 af 19.4.2017, s. 4-5).
Meddelelse fra Kommissionen til Europa-Parlamentet og Rådet — Første årlige rapport om faciliteten for flygtninge i Tyrkiet (COM(2017) 130 final af 2.3.2017).
Kommissionens afgørelse C(2016) 855 af 10. februar 2016 om faciliteten for flygtninge i Tyrkiet og om ændring af Kommissionens afgørelse C(2015) 9500 af 24. november 2015 (EUT C 60 af 16.2.2016, s. 3-6).
Kommissionens afgørelse C(2015) 9500 af 24. november 2015 om koordinering af Unionens og medlemsstaternes tiltag gennem en koordinationsmekanisme — flygtningefaciliteten for Tyrkiet (EUT C 407 af 8.12.2015, s. 8-13).
Efterfølgende ændringer til afgørelse C(2015) 9500 er indarbejdet i grundteksten. Denne konsoliderede udgave har ingen retsvirkning.
TILHØRENDE DOKUMENTER
Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EC, Euratom) nr. 1605/2002 (EUT L 298 af 26.10.2012, s. 1-96).
Se den konsoliderede udgave.
seneste ajourføring 13.10.2017